**Rīcības plāns koplīguma sarunu veicināšanai 2025.–2027.****gadam**

Ietvert rīcības plānā koplīguma sarunu veicināšanai 2025.–2027. gadam šādus rīcības virzienus un pasākumus:

1. Darba koplīgumu noslēgšanas prakses attīstīšana :

1.1. ņemot vērā pieejamos resursus, veikt izvērtējumu, tostarp socioloģisko aptauju, par darba koplīgumu uzņēmuma un nozaru līmenī (ģenerālvienošanās) noslēgšanas praksi, par dažāda veida pamudinājumiem un šķēršļiem to noslēgšanai;

1.2. aicināt sociālos partnerus veikt pasākumus, kas veicinātu darba devēju izpratni par darba koplīgumu noslēgšanas ieguvumiem un izplatītu labās prakses piemērus;

2. Normatīvā regulējuma pārskatīšana un pilnveidošana:

2.1. izvērtēt dažādu līmeņu koplīgumu savstarpēju mijiedarbību un iespējas ar uzņēmuma koplīgumu atsevišķos gadījumos atkāpties no nozares ģenerālvienošanās;

2.2. pārskatīt ģenerālvienošanās noslēgšanas priekšnosacījumus, vienlaikus ņemot vērā arī ietekmi uz darba tirgu, godīgas konkurences aspektiem un patiesu pušu pārstāvību;

2.3. pārskatīt koplīgumu apstiprināšanas uzņēmumā procedūru;

2.4. izvērtēt Latvijas Brīvo arodbiedrību savienības un Latvijas Darba devēju konfederācijas kā nacionāla līmeņa sociālo partneru organizāciju tiesības un iespējas slēgt nacionāla līmeņa koplīgumus, tai skaitā šo organizāciju tiesības slēgt koplīgumus tajās nozarēs, kurās ir mazs aptvērums;

2.5. izvērtēt citus Latvijas Brīvo arodbiedrību savienības un Latvijas Darba devēju konfederācijas iesniegtos priekšlikumus, kas saistīti ar koplīguma tiesisko regulējumu;

3. Informācijas par koplīgumu tvērumu iegūšana:

3.1. izvērtēt datu par koplīgumiem un to tvērumu valsts līmenī iegūšanas iespējas un risinājumus;

3.2. aicināt Latvijas Brīvo arodbiedrību savienību un Latvijas Darba devēju konfederāciju apkopot regulāru un pamatotu informāciju par koplīgumu tvērumu un organizāciju biedru skaitu par saviem biedriem;

4. Sadarbība ar citām valsts pārvaldes iestādēm, kuras ietvaros aicināt ministrijas un citas iestādes izvērtēt papildu pasākumu īstenošanas iespējas, kas varētu veicināt koplīguma sarunas un koplīgumu slēgšanu.